钦定古今图书集成/明伦汇编/官常典/第271卷 > 常同
## 钦定古今图书集成/明伦汇编/官常典/第271卷 > 常同

按《宋史》本传：“同字子正，邛州临邛人，绍圣御史安民
之子也。绍兴四年，除起居郎、中书舍人、史馆修撰。先
是，同尝上疏论神、哲二史曰：‘章惇、蔡京、蔡卞之徒，积
恶造谤，痛加诬诋，是非颠倒，循致乱危。在绍圣时，则
章惇取王安石《日录》私书，改修《神宗实录》；在崇宁后，
则蔡京尽焚毁《时政记》、日历，以私意修定《哲宗实录》。
其间所载，悉出一时奸人之论，不可信于后世。恭惟
宣仁保佑之德，岂容异词！而蔡确贪天之功以为己
力，厚诬圣后，收恩私门。陛下即位之初，尝下诏明宣
仁安社稷大功，令国史院摭定刊修，又复悠悠。望精
择史官，先修《哲宗实录》，候书成，取神宗朱墨史考证
修定，庶毁誉是非，皆得其实’。”上深嘉纳。至是命同修
撰，且谕之曰：“是除以卿家世传闻多事实故也。”一日
奏事，上愀然曰：“向昭慈尝言，宣仁有保佑大功，哲宗
自能言之。止为宫中有不得志于宣仁者，因生诬谤。
欲辨白其事，须重修《实录》，具以保立劳效，昭示来世，
此朕选卿意也。”同乞以所得圣语宣付史馆，仍记于
《实录》卷末。张俊乞复其田产税役，令一卒持书瑞昌，
而凌悖其令郭彦参，彦参系之狱。俊诉于朝，命罢彦
参，同并封还二命。俄除集英殿修撰、知衢州，以疾辞，